Diari Oficial de la Generalitat Valenciana


Sumari del DOGV 5925, del 02-01-2009 (2008/15926)

ORDE de 29 de desembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les ajudes RURALTER-Dinamització.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/12/29/(1)/dof/vci/html**

### Dades del document

Número de DOGV
:   5925

Data del DOGV
:   02-01-2009

Secció del DOGV
:   I. DISPOSICIONS GENERALS

Número del document
:   2008/15502


Data del document
:   29-12-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * legislació
    * programa d'actuació
    * suport econòmic
    * ajuda a l'agricultura
    * regió rural
    * desenvolupament rural

ORDE de 29 de desembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les ajudes RURALTER-Dinamització. [2008/15518]  
El Consell, a través de la seua Conselleria d'Agricultura, Pesca i Alimentació, ha llançat l'estratègia per als territoris rurals valencians -RURALTER- la finalitat de la qual és contribuir que el medi rural de la Comunitat Valenciana millore el seu atractiu com a lloc per a viure, treballar i invertir, gràcies a accions regides pel principi de sostenibilitat d'allò rural i inspirades pel propòsit de salvaguardar el seu paisatge característic.   
Dins d'esta estratègia, es preveu l'existència de diverses línies d'ajudes, que donen suport al naixement de noves iniciatives i projectes d'inversió, públics i privats, en les diferents zones rurals de la Comunitat.   
Per a aconseguir que eixes línies d'ajuda a projectes aconseguisquen un impacte significatiu en els territoris a què van dirigides, és necessari reforçar la seua efectiva implantació sobre el terreny per mitjà d'una labor, coordinada i proactiva, de dinamització. Esta labor s'ha de sustentar en els imprescindibles mitjans personals que constituïsquen el punt de contacte o interfície entre l'estratègia RURALTER i els habitants i les empreses del medi rural: potencials beneficiaris d'esta.   
Les tasques de busca i motivació de promotors i d'acompanyament a estos, des del mateix naixement d'una idea innovadora fins a la seua final execució, s'han de realitzar amb un enfocament integrador, que permetrà obrir les mires, des de la pròpia estratègia RURALTER i les seues línies d'ajuda, a qualsevol altra política pública que es puga aplicar al medi rural i que permeta als seus emprenedors aconseguir millor les seues metes: professionals, empresarials, institucionals o associatives i, per extensió, que afavorisca l'èxit dels objectius generals de desenvolupament i de protecció del paisatge del territori on s'inserixen aquelles iniciatives.  
Esta orde té com a objecte convocar ajudes per a les institucions que actuen en el medi rural i que proposen tals accions de dinamització, per mitjà de la prestació de servicis de comunicació i informació general sobre l'estratègia RURALTER i servicis de localització i acompanyament a promotors de projectes que es poden inscriure en esta.  
Per tot allò que s'ha exposat, i en virtut de les facultats que em conferix l'article 28-e de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana,  
ORDENE  
Article 1. Objecte  
Aprovar les bases que regulen la concessió d'ajudes RURALTER-Dinamització.  
Article 2. Finalitat i definicions  
1. La finalitat de les subvencions RURALTER-Dinamització és el suport a accions de comunicació general de l'estratègia per als territoris rurals valencians -RURALTER- i a accions de foment d'iniciatives innovadores específiques que s'hi inscriguen.   
2. Les accions que cal subvencionar estaran incloses en plans de dinamització territorial i en plans de dinamització interterritorials.  
3. Es definix com a «acompanyament a promotors» l'instrument principal de la dinamització, que consistix en la prestació de suport directe i assessorament a un promotor, potencial beneficiari d'alguna de les línies d'ajuda RURALTER. Este acompanyament es durà a terme des de la fase inicial de concepció o redacció del projecte, a través de tot el procés de busca de finançament i sol·licitud d'ajuda pública, fins a la fase final d'execució de la inversió i certificat de despeses davant de l'administració. A més, l'acompanyament podrà incloure el seguiment del projecte en els seus primers anys de vida, amb vista a assegurar el màxim percentatge d'èxits possibles en les iniciatives a les quals s'ha donat suport amb fons públics.   
4. Es definix com a «agents de dinamització rural» (ADIR) el personal que execute les funcions de comunicació general i acompanyament a promotors auxiliades a càrrec d'esta línia RURALTER-Dinamització.   
5. Es definix com a «Xarxa de Dinamització RURALTER» el conjunt dels «agents de dinamització rural» del territori RURALTER. Correspondrà a la Conselleria d'Agricultura, Pesca i Alimentació, a través de la seua Direcció General d'Empreses Agroalimentàries i Desenvolupament del Medi Rural, l'alta direcció de les activitats de la Xarxa de Dinamització RURALTER, de cara a una execució coherent i eficaç de l'estratègia RURALTER en tot el territori rural de la Comunitat Valenciana. Ni la realització d'estes funcions de direcció de la Xarxa, ni la pròpia assignació del caràcter d'ADIR, ni la subvenció a la seua contractació suposaran l'existència de relació laboral o contractual alguna entre l'administració subvencionadora i el personal que realitze les funcions d'ADIR.   
6. Es definix com a «plans de dinamització territorial» els proposats per entitats que es responsabilitzen de l'execució de les actuacions de dinamització en una zona geogràfica determinada, i que tenen com a objecte la difusió d'informació sobre RURALTER i l'acompanyament als promotors de l'esmentada zona.  
7. Es definix com a «Pla de Dinamització Interterritorial» el proposat per una entitat que es responsabilitza de l'execució de les actuacions de dinamització i comunicació general de l'estratègia RURALTER i del suport tècnic i assessorament als membres de la Xarxa de Dinamització RURALTER, inclusivament de la realització de les activitats de gestoria laboral, fiscal i comptable vinculades a la recepció de les subvencions als plans de dinamització territorial inclosos en el seu espai geogràfic d'actuació. Així mateix, l'execució del pla interterritorial implicarà la realització de servicis de suport a la Direcció General d'Empreses Agroalimentàries i Desenvolupament del Medi Rural, en la seua labor d'alta direcció de la Xarxa. Podrà existir un pla de dinamització interterritorial per província i/o un a nivell regional.  
8. Es definix com a «ADIR coordinador» el designat com a tal de comú acord entre l'entitat responsable de l'execució d'un pla de dinamització interterritorial i la Direcció General d'Empreses Agroalimentàries i Desenvolupament del Medi Rural.  
Article 3. Beneficiaris  
1. Podran sol·licitar subvenció RURALTER-Dinamització els grups d'acció local RURALTER-Leader seleccionats en virtut de resolució de l'Orde d'1 d'agost de 2008, de la Conselleria d'Agricultura, Pesca i Alimentació, per la qual es regula la selecció dels plans de desenvolupament local i els grups d'acció local RURALTER-Leader.  
2. Així mateix, podran sol·licitar subvenció per a plans de dinamització que cal executar en el seu àmbit territorial els ajuntaments de l'espai RURALTER-Paisatge, que s'inclouen en l'annex.  
3. Són obligacions generals dels beneficiaris les establides en els articles 11 de la Llei General de Subvencions i 47.4.b del text refós de la Llei d'Hisenda Pública de la Generalitat Valenciana. Els beneficiaris no podran incórrer en ninguna de les prohibicions previstes en l'article 13.2 de la Llei General de Subvencions.  
Article 4. Finançament   
1. Les subvencions regulades en esta orde seran finançades a càrrec de la corresponent línia pressupostària del Programa de Desenvolupament del Medi Rural dels pressupostos de la Generalitat.  
2. Estes ajudes no contenen fons europeus i es financen exclusivament amb fons propis de la Generalitat.  
Article 5. Despeses subvencionables i imports unitaris  
1. Són subvencionables les retribucions del personal ADIR i les càrregues socials vinculades, bé siga este personal laboral temporal propi de l'entitat subvencionada bé es tracte de personal alié, quan la prestació dels servicis de dinamització haja sigut externalitzada per mitjà de la contractació d'una empresa.   
2. S'inclouen com a elegibles les despeses incorregudes com a compensació per desplaçament (quilometratge) de l'ADIR, quan eixos desplaçaments estiguen previstos en el seu pla de treball aprovat. Es considera desplaçament compensable el vinculat a una actuació que s'haja de realitzar, en realització de les funcions d'ADIR, fora del municipi on estiga ubicat el local de treball designat per a eixe ADIR. No seran elegibles en cap cas les despeses de desplaçament des del domicili de l'ADIR fins al seu territori i/o municipi de treball. Actuarà com a límit unitari màxim subvencionable l'import per quilòmetre vigent segons normativa aplicable als funcionaris de la Generalitat. De manera conjunta a este import unitari, actuarà un límit màxim per a cada certificat periòdic de despeses de quilometratge: en prorrateig mensual, la subvenció per quilometratge no sobrepassarà els 300 euros per ADIR territorial i els 400 euros per ADIR coordinador.  
3. Són elegibles les despeses de comunicació i formació incloses en un pla de dinamització interterritorial.  
4. Són elegibles les despeses corrents de telefonia en què incórrega el personal ADIR, amb un límit màxim que, en prorrateig mensual i per a cada certificat periòdic de despeses, no sobrepassaran els 150 euros per als ADIR territorials, i els 250 euros en el cas d'ADIR coordinadors.  
5. En el cas que el mobiliari i l'equipament informàtic d'un antic GAL Leader Plus o PRODER siguen cedits a l'entitat beneficiària d'una ajuda a l'empara d'esta convocatòria, seran elegibles les despeses de mudança d'estos béns al local on s'ubicarà el/els ADIR.   
6. L'import unitari de subvenció en concepte de retribucions de personal (»cost empresa», açò és, inclusivament càrregues socials vinculades a la contractació) serà de 45.000 euros anuals per cada ADIR territorial i de 55.000 euros anuals per cada ADIR coordinador.  
7. Les despeses seràn subvencionables a partir de la data de registre d'entrada de la solicitut de ajuda, o a partir de l'1 de gener de l'any al que corresponga la convocatòria, per a solicituts presentades avans d'esta data, en convocatòries tramitades com expedient anticipat de despesa.  
8. El certificat de despeses pel beneficiari es podrà realitzar mensualment o amb una periodicitat superior al mes.   
Article 6. Sol·licitud i documentació  
1. Les sol·licituds d'ajuda es dirigiran a la Direcció General d'Empreses Agroalimentàries i Desenvolupament del Medi Rural de la Conselleria d'Agricultura, Pesca i Alimentació i es presentaran per qualsevol dels mitjans admesos en la legislació vigent (article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú). El termini de presentació de sol·licituds i els imports màxims que cal concedir cada any es determinaran per mitjà de la corresponent convocatòria d'ajudes.  
2. Les sol·licituds per a la dinamització territorial s'acompanyaran de:  
- Un pla de dinamització territorial, que incloga les accions vinculades a l'aplicació en una zona geogràfica concreta de les línies d'ajuda de l'estratègia RURALTER i, en concret, un manual del procediment d'acompanyament a promotors que es proposa portar a la pràctica. El pla, així mateix, podrà incloure accions de foment de la participació dels emprenedors del territori rural en totes les polítiques públiques de la Generalitat que els puguen resultar d'aplicació i servisquen a l'èxit dels objectius generals de desenvolupament i de protecció del paisatge del territori RURALTER.  
- El currículum de cada una de les persones que l'entitat sol·licitant proposa com a ADIR territorial, acompanyat dels documents acreditatius dels mèrits al·legats  
- El compromís de la persona jurídica que posarà a disposició del/ dels ADIR el local on s'ubique/-en i que costege les despeses corrents d'eixe local (llum, aigua, manteniment, neteja, etc.). Es podran aportar un o més compromisos, quan siguen diverses les persones jurídiques que oferixen un local i que podran o no coincidir amb l'entitat que sol·licita l'ajuda d'esta convocatòria.  
- El compromís de la persona jurídica que posarà a disposició del/dels ADIR el mobiliari i l'equipament informàtic. Esta persona jurídica podrà ser un antic GAL del període 2000-2006 que cedisca els elements utilitzats en l'oficina Leader Plus o PRODER-2.  
- La declaració responsable de cada un dels candidats a ADIR respecte al compliment del règim d'incompatibilitats establit en este article.  
3. Les sol·licituds per a la dinamització interterritorial s'acompanyaran de:  
- Un pla de dinamització interterritorial que incloga: les accions de comunicació general de l'estratègia RURALTER en una província i/o en el conjunt de la Comunitat Valenciana, les accions formatives conjuntes del personal ADIR i accions de suport a la coordinació de la planificació territorial.   
- El currículum de cada una de les persones que l'entitat sol·licitant proposa com a ADIR coordinador, acompanyat dels documents acreditatius dels mèrits al·legats  
- Els dos compromisos i les declaracions responsable descrits en l'apartat anterior.  
4. L'entitat sol·licitant de l'ajuda haurà d'incloure en la seua sol·licitud com a mínim sis i com a màxim huit candidats a ADIR. Quan el sol·licitant de la subvenció siga un ajuntament, haurà d'incloure's com a mínim 1 candidat i com a màxim de 4 candidats, enumerats en la sol·licitud per orde de prioritat.  
5. Els candidats a ADIR proposats hauran de ser llicenciats o enginyers superiors. No obstant això, en les sol·licituds d'ajuda per a un pla de dinamització territorial, s'admetran sol·licituds que compten amb un candidat que no tinga esta titulació, sempre que s'acompanye l'esmentada candidatura d'un informe justificatiu de l'entitat sol·licitant.  
6. Serà incompatible amb la condició d'ADIR l'exercici d'activitats de consultoria, assessoria o gestoria o la titularitat o participació en empreses dedicades a les esmentades activitats, per la potencial coincidència d'interlocutors/clients i la seua semblança amb l'exercici de les funcions d'assessorament, acompanyament i suport a empreses i promotors, definitòries del lloc d'ADIR. Esta incompatibilitat vindrà referida a l'exercici i/o ubicació de l'empresa de gestoria/assessoria en el territori RURALTER-Leader i, en tot cas, exclourà qualsevol de les esmentades relacions professionals amb empreses promotores de sol·licituds d'ajuda RURALTER.  
L'entitat sol·licitant de l'ajuda haurà d'incloure en la seua sol·licitud una declaració jurada de cada un dels candidats a ADIR respecte al compliment del règim d'incompatibilitats establit en este apartat. L'esmentada declaració estarà referida al compliment d'este règim a partir de la data de resolució de concessió de la subvenció i per la totalitat del seu període de duració i, així mateix, al sotmetiment de l'ADIR a l'obligació de notificar a la Conselleria qualsevol incidència que afecte este règim, de manera immediata a la seua realització.  
Article 7. Avaluació de les sol·licituds  
1. Les sol·licituds seran avaluades per una Comissió de Valoració, integrada pels membres següents:  
- Presidenta: la directora general d'Empreses Agroalimentàries i Desenvolupament del Medi Rural.  
- Vocals: tres funcionaris de la Direcció General d'Empreses Agroalimentàries i Desenvolupament del Medi Rural.   
- Secretari: actuarà com a secretari el funcionari de la Conselleria designat pel titular de la Direcció General d'Empreses Agroalimentàries i Desenvolupament del Medi Rural.  
Com a suplent de la presidenta, actuarà la subsecretària de la Conselleria. Com a suplents dels vocals, els funcionaris de la Conselleria designats per la presidenta.  
2. La Comissió de Valoració verificarà el compliment dels requisits per les sol·licituds presentades i aplicarà a estes els criteris de valoració. Es farà constar en acta les sol·licituds declarades no admissibles i la puntuació obtinguda per les sol·licituds admeses, i es proposarà la concessió d'ajuda a aquelles que hagen obtingut la major puntuació, tenint en compte les disponibilitats pressupostàries i el nombre de sol·licituds presentades.   
3. Constarà també en acta la proposta motivada de l'import d'ajuda, els conceptes de despeses i la designació del personal ADIR que se subvenciona. La motivació es basarà en la puntuació obtinguda per la candidatura i la qualificació del personal ADIR proposat. Així mateix, constarà en acta la zona geogràfica d'actuació de cada ADIR.  
4. La Comissió de Valoració elevarà al titular de la Conselleria d'Agricultura, Pesca i Alimentació la seua proposta de resolució en el termini màxim de dos mesos comptats des de la data de finalització del termini de presentació de sol·licituds d'ajuda.  
5. L'òrgan competent per a l'ordenació i la instrucció del procediment de concessió de la subvenció és la Direcció General d'Empreses Agroalimentàries i Desenvolupament del Medi Rural.  
Article 8. Criteris de valoració  
1. La Comissió de Valoració aplicarà a les sol·licituds presentades els següents criteris de valoració, cada un puntuable de 0 a 10 punts:  
- Qualitat del pla de dinamització presentat: número, distribució geogràfica i tipologia de les accions d'informació i comunicació proposades; grau de detall, transparència, rigor i claredat del manual del procediment d'acompanyament a promotors; existència d'accions de seguiment després de l'execució del projecte auxiliat per RURALTER, sistemes de seguiment que cal usar, compromís respecte a la seua duració; procediment de valoració d'èxits i fracassos i d'introducció de correccions en el manual de procediment respecte a fallades detectades (feedback).   
- Nivell curricular dels candidats a ADIR proposats: nivell de titulació, possessió de diverses titulacions (dos titulacions superiors o, a més d'una titulació superior, possessió d'una diplomatura/enginyeria tècnica), formació postuniversitària, cursos de duració superior a 20 hores impartits per la universitat, coneixement d'idiomes, coneixement del valencià.  
2. En el cas que la qualitat del pla de dinamització o bé les qualificacions del personal proposat com a ADIR per alguna entitat sol·licitant no es consideren, per la Comissió, com a suficients, ateses les característiques de les funcions a exercir, la Comissió podrà: bé desestimar directament la sol·licitud d'ajuda, bé sol·licitar a l'interessat l'esmena dels defectes de la candidatura. Si l'esmentada esmena no es produïx en el termini de 10 dies, es tindrà a l'interessat per desistit en la seua petició.  
3. D'acord amb allò que s'establix en l'article 6 del Decret del Consell 279/2004, de 17 de desembre, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat, en el cas d'empat de les millors proposicions en la puntuació final obtinguda per les entitats sol·licitants, tindrà preferència en l'adjudicació l'entitat que acredite ocupar major percentatge de treballadors discapacitats o bé es comprometa a contractar un percentatge major de treballadors discapacitats, bé durant i per a l'execució de l'actuació, bé durant els tres anys següents a la recepció de l'últim pagament de l'ajuda.  
Article 9. Resolució de les ajudes  
1. Rebuda la proposta, el titular de la Conselleria d'Agricultura, Pesca i Alimentació emetrà la resolució corresponent en el termini màxim de tres mesos comptadors des de la data de finalització del termini de presentació de sol·licituds d'ajuda. El silenci administratiu tindrà caràcter desestimatori.  
2. La resolució de les ajudes serà notificada a l'interessat i contra esta podrà interposar-se un recurs de reposició potestatiu o un recurs contenciós administratiu, d'acord amb el que s'establix en la Llei 30/1992, de Règim Jurídic de les Administracions Públiques i del Procediment Administratiu Comú.   
3. La resolució d'aprovació de sol·licituds establirà l'import d'ajuda concedida, el seu desglossament en conceptes de despesa, la designació nominativa del personal ADIR a subvencionar, seguint l'orde prioritzat en el cas d'ajuntaments, la data d'inici de l'elegibilitat de la despesa i el termini concedit al beneficiari per a comunicar la realització de les actuacions subvencionades i per a justificar-ne el pagament.  
Article 10. Planificació de l'activitat de la Xarxa de Dinamització RURALTER  
1. Las activitats que ha de desplegar cada ADIR, en execució del pla de dinamització territorial aprovat, tant les relatives a l'estratègia RURALTER com les relatives a altres polítiques públiques de la Generalitat, hauran de respondre a una planificació mensual.   
2. La proposta de pla de treball mensual de cada ADIR haurà de ser elaborada per este i remesa al seu ADIR coordinador (designat per la Direcció General) amb un mes d'antelació al mes de referència. Esta entitat agregarà els plans a nivell interterritorial i informarà d'estos a la Direcció General d'Empreses Agroalimentàries i Desenvolupament del Medi Rural, amb 15 dies d'antelació al mes en qüestió.   
3. Si la Direcció General considera necessari introduir modificacions en els plans de treball, les notificarà a l'ADIR coordinador, que les traslladarà a cada un dels ADIR territorials el pla de treball dels quals s'haja vist afectat per les correccions.   
4. Si la Direcció General no emet correccions al pla de treball regional en els 10 dies següents a la recepció, el pla es considerarà aprovat per esta i així ho comunicarà l'ADIR coordinador als ADIR territorials.  
5. En el cas que fóra necessari per a un ADIR realitzar una actuació amb desplaçament urgent i no prevista en el seu pla de treball mensual aprovat, es posarà en contacte amb el seu ADIR coordinador immediatament abans de la realització del desplaçament. L'ADIR coordinador li comunicarà, també immediatament, via fax o correu electrònic, l'autorització o denegació de tal actuació amb desplaçament. La variació del pla de treball es posarà en coneixement de la Direcció General, per l'ADIR coordinador, en el termini màxim d'una setmana.  
6. Com a instrument de la funció d'alta direcció de les activitats de la Xarxa de Dinamització RURALTER, la Direcció General d'Empreses Agroalimentàries i Desenvolupament del Medi Rural podrà cridar periòdicament a la seua seu els membres de la xarxa, de manera que puguen informar i, així mateix, rebre instruccions, amb vista a una execució de l'estratègia RURALTER més coherent i eficaç, sobre les accions dutes a terme al seu territori, l'evolució de l'execució de RURALTER en este i les característiques de projectes i promotors individuals de l'acompanyament de les quals s'hagen encarregat.  
Article 11. Informació i publicitat  
1. En els locals on s'ubique un ADIR hi haurà d'haver una placa informativa amb la denominació «Agència de Dinamització Rural - RURALTER», el logo de la Generalitat, el nom de la Conselleria d'Agricultura, Pesca i Alimentació i el lema «Estratègia Valenciana per al Desenvolupament dels Territoris Rurals».   
2. En les publicacions (en paper o per mitjans audiovisuals o electrònics, inclosos els llocs web) s'haurà d'incloure en la pàgina de portada el logo de la Generalitat, el nom de la Conselleria d'Agricultura, Pesca i Alimentació i l'expressió «Estratègia Valenciana per als Territoris Rurals -RURALTER».   
Article 12. Concurrència de subvencions   
1. L'acumulació de diferents subvencions sobre una mateix despesa no podrà en cap cas suposar la superació de l'import de la despesa subvencionada.   
2. El document original justificatiu de la despesa (i. e., factura) que quede finalment en poder del beneficiari haurà d'aparéixer estampillat amb els encunys respectius de les subvencions concurrents, indicatius de l'import subvencionat.   
Article 13. Sol·licitud de pagament i justificació de despeses  
1. La sol·licitud de pagament de la subvenció es presentarà abans de la data establida en la resolució de concessió.   
2. La justificació de les despeses es realitzarà per mitjà del compte justificatiu, regulada en l'article 72 del Reial Decret 887/2006, pel qual s'aprova el reglament de la Llei 38/2003, de 17 de novembre, General de Subvencions, que contindrà la documentació següent:   
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.   
b) Una memòria econòmica justificativa del cost de les activitats realitzades, que contindrà, amb caràcter general, la documentació següent:   
- Els justificants de despesa i els extractes bancaris que acrediten la materialització del pagament de les factures.  
- S'hi adjuntaran les factures originals per a procedir al segellament i la invalidació. L'estampillament indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció. En este últim cas, s'indicarà la quantia exacta que resulte afectada per la subvenció. Una vegada realitzat l'estampillament, les còpies compulsades s'integraran en l'expedient i els originals es tornaran al beneficiari.  
- Una relació classificada de les despeses de l'activitat, amb identificació del creditor i del document, l'import, la data d'emissió i, si és el cas, la data de pagament. S'hi indicaran les desviacions produïdes respecte del pressupost inicial.   
- Una relació detallada d'altres ingressos o subvencions que hagen finançat l'activitat subvencionada amb indicació de l'import i la procedència o bé declaració jurada de no haver percebut cap altra ajuda.   
- Els tres pressupostos que, en aplicació de l'article 31.3 de la Llei General de Subvencions, ha d'haver sol·licitat el beneficiari.   
3. Alternativament, i amb caràcter opcional, la justificació total o parcial de la inversió podrà fer-se per mitjà de la presentació del compte justificatiu amb aportació d'informe d'auditor de comptes inscrit com a exercent en el Registre Oficial d'Auditors de Comptes dependents de l'Institut de Comptabilitat i Auditoria de Comptes, a què es fa referència en l'article 74 del Reial Decret 887/2006, pel qual s'aprova el reglament de la Llei 38/2003, de 17 de novembre, General de Subvencions, sempre que es complisquen les condicions següents:  
a) En l'informe que emetrà l'auditor es preveuran tots els aspectes assenyalats en l'apartat 2 i caldrà adjuntar-hi un certificat de l'equip auditor.  
b) La no-adequació total del certificat d'auditoria a allò que s'hi especifica s'entendrà com un incompliment de l'obligació de justificar, i podrà comportar, si no s'esmena, la pèrdua de l'ajuda concedida i el reintegrament de les quantitats percebudes amb els interessos corresponents.  
c) El beneficiari haurà d'aportar els originals de les factures per a l'estampillament, i còpies de les factures i justificants de pagament a l'efecte de garantir comprovacions ulteriors.  
d) S'incorporarà una memòria d'actuacions i una memòria econòmica abreviada, que contindrà un estat representatiu de les despeses produïdes en la realització de les activitats subvencionades, degudament agrupades i, si és el cas, les quantitats inicialment pressupostades i les desviacions produïdes.   
4. Per a subvencions concedides per un import inferior a 60.000 euros, podrà tindre caràcter de document amb validesa jurídica per a la justificació de la subvenció el compte justificatiu regulat en l'article 75 del Reial Decret 887/2006.   
El compte justificatiu contindrà la informació següent:   
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.   
b) Una relació classificada de les despeses i inversions de l'activitat, amb identificació del creditor i del document, l'import, la data d'emissió i, si és el cas, la data de pagament. En el cas que la subvenció s'atorgue d'acord amb un pressupost estimat, s'indicaran les desviacions produïdes.   
c) Un detall d'altres ingressos o subvencions que hagen finançat l'activitat subvencionada amb indicació de l'import i la procedència.   
5. La Conselleria comprovarà, a través de tècniques de mostratge aleatori simple, els justificants que crega oportuns i que permeten obtindre evidència raonable sobre l'adequada aplicació de la subvenció, i amb esta finalitat podrà requerir al beneficiari la remissió dels justificants de despesa seleccionats.  
6. Únicament s'abonarà la totalitat de la subvenció concedida si l'actuació ha sigut justificada íntegrament; en qualsevol altre cas, només s'abonarà la part de la subvenció proporcional als justificants de despesa aportats.  
Article 14. Pèrdua o minoració de l'ajuda  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Com que l'entitat subvencionada és la responsable del correcte exercici de les funcions dels ADIR que contracte, seran causa de pèrdua de la subvenció als costos d'un ADIR l'incompliment per este dels plans de treball aprovats, l'incompliment de les circulars emeses per la Direcció General d'Empreses Agroalimentàries i Desenvolupament del Medi Rural i, així mateix, la falta d'assistència injustificada a les reunions i jornades de l'article 10.6 i als cursos formatius organitzats per la Direcció General per a la capacitació dels membres de la Xarxa.  
Article 15. Pròrroga de la subvenció  
1. La subvenció a les retribucions (i càrregues socials vinculades) d'un ADIR podrà ser prorrogada per resolució del titular de la Conselleria fins a arribar a un màxim total acumulat de 12 mensualitats, condicionat això al fet que hi haja línia pressupostària amb crèdit suficient a este efecte en els pressupostos de la Generalitat de 2009.  
2. La resolució de pròrroga podrà incloure també la subvenció a despeses de quilometratge i telefonia, calculades per a cada ADIR, en funció de les mensualitats que comprenga la pròrroga i tenint en compte els imports màxims d'este tipus de despeses en prorrateig mensual, d'acord amb les disposicions de l'epígraf 8 de l'apartat quart d'esta convocatòria.  
Article 16. Règim d'infraccions i sancions  
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.  
Article 17. No-consideració com a «ajuda d'estat»  
Estes subvencions no constituïxen «ajuda d'estat» a l'efecte de la normativa comunitària, atés que no posseïxen les seues característiques definitòries, d'acord amb la normativa europea (article 87 del Tractat de la Comunitat Europea). Els fons públics tindran com a beneficiaris entitats sense ànim de lucre en l'exercici d'accions de foment i comunicació que no suposen activitat empresarial i, per tant, no poden falsejar la competència.  
DISPOSICIÓ TRANSITÒRIA  
Única  
L'any 2009, el primer any de convocatòria d'ajudes RURALTER-Dinamització, atesa la recent selecció de les candidatures a grup d'acció local RURALTER-Leader i al fet que estes no han disposat de temps suficient per a constituir-se com a nova persona jurídica, tal com exigix l'article sèptim de l'Orde d'1 d'agost de 2008, de la Conselleria d'Agricultura, Pesca i Alimentació, per la qual es regula la selecció dels plans de desenvolupament local i els grups d'acció local RURALTER-Leader, podran ser beneficiaris d'estes ajudes RURALTER-Dinamització, en substitució d'estos GAL, els ajuntaments de què siga alcalde el president d'una candidatura conjunta seleccionada com a GAL mitjançant la Resolució de 10 de desembre de 2008, del secretari autonòmic de la Conselleria d'Agricultura, Pesca i Alimentació, per la qual se seleccionen els grups d'acció local i els plans de desenvolupament local RURALTER-Leader.  
DISPOSICIONS FINALS  
Primera  
En tot allò no regulat en esta orde s'aplicaran les disposicions del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el reglament de la Llei General de Subvencions, i l'article 28e de la Llei 5/1983, de 30 de desembre, del Consell.  
Segona  
Esta orde entrara en vigor l'endemà de la publicació en el Diari Oficial de la Comunitat Valenciana.  
Tercera  
Contra la present orde es podrà interposar potestativament recurs de reposició davant el mateix òrgan que ha dictat l'acte en el termini d'un mes o bé, directament, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, ambdós terminis comptats des de l'endemà de la publicació d'aquesta resolució, de conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i en els articles 10, 14, i 16 de la Llei Reguladora de la Jurisdicció Contenciosa Administrativa.  
València, 29 de desembre de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX   
LLISTA DE MUNICIPIS RURALTER-PAISATGE  
PROVÍNCIA D'ALACANT  
Agost, Albatera, Algorfa, Almoradí, Aspe, Banyeres de Mariola, Benejúzar, Beniarbeig, Benijófar, Bigastro, Busot, Callosa de Segura, Callosa d'En Sarrià, Catral, Cocentaina, Cox, Crevillent, Daya Nova, Dolores, Finestrat, el Fondó de les Neus, Formentera del Segura, Gata de Gorgos, Granja de Rocamora, Ibi, Jacarilla, Monforte del Cid, Monòver, Los Montesinos, Mutxamel, Muro de Alcoy, Novelda, la Nucia, Ondara, Onil, Orba, Orihuela (només llogarets), Pedreguer, Pego, Petrer, el Pinós, els Poblets, Polop, Rafal, Redován, Rojales, San Fulgencio, San Miguel de las Salinas, Sant Joan d'Alacant, Sax, Tibi, el Verger, Villena, Xaló.  
PROVÍNCIA DE CASTELLÓ  
L'Alcora, Alquerías del Niño Perdido, Betxí, Onda, Sant Joan de Moró, Segorbe, Vall d'Alba, la Vall d'Uixó, Vilafamés, la Vilavella.  
PROVÍNCIA DE VALÈNCIA  
Agullent, Aielo de Malferit, Alaquàs, Albaida, Albal, Albalat de la Ribera, Alberic, Alcàsser, l'Alcúdia, l'Alcúdia de Crespins, Aldaia, Alfafar, Alfara del Patriarca, Algemesí, Alginet, Almàssera, Almoines, Almussafes, Anna, Benaguasil, Benetússer, Beniarjó, Benicull de Xúquer, Benifairó de les Valls, Benifaió, Benigánim, Benimodo, Beniparrell, Benirredrà, Benisanó, Bétera, Bonrepòs i Mirambell, Buñol, Burjassot, Canals, Carcaixent, Càrcer, Carlet, Castelló de Rugat, Catarroja, Cheste, Corbera, l'Eliana, Emperador, Faura, Favara, la Font d'En Carròs, Genovés, Gilet, Godella, Guadassuar, Llíria, Llocnou de la Corona, la Llosa de Ranes, Manises, Manuel, Marines, Masalavés, Massanassa, Moncada, Montaverner, Montroy, Montserrat, Museros, Náquera, Navarrés, l'Olleria, Ontinyent, Paiporta, Palma de Gandía, Picanya, Picassent, Polinyà de Xúquer, la Pobla de Vallbona, la Pobla del Duc, la Pobla Llarga, Quart de Poblet, Quatretonda, Rafelbunyol, Rafelguaraf, Real de Gandía, Real de Montroi, Riba-roja de Túria, Riola, Rocafort, San Antonio de Benagéber, Sedaví, Serra, Silla, Sollana, Tavernes Blanques, Turís, Vallada, Vilamarxant, Villalonga, Villanueva de Castellón, Villar del Arzobispo, Vinalesa, Xàtiva, Xeresa, Xirivella.


Còpia Permalink ELI